नेपाल भ्रमण गर्ने बेलायती पर्यटक बढे
नेपाल भ्रमण गर्ने बेलायती पर्यटक संख्या वृद्धि भएको छ । बेलायतबाट गत वर्ष सन् २०१८ मा ६३ हजार ८६ बेलायती पर्यटक नेपाल भ्रमणमा गएको लन्डनस्थित नेपाली दूतावासले 
मंगलबार जनाएको छ । यो संख्या अघिल्लो वर्षको तुलनामा १५ दशमलव ६ प्रतिशत बढी हो ।
लन्डन — नेपाल भ्रमण गर्ने बेलायती पर्यटक संख्या वृद्धि भएको छ । बेलायतबाट गत वर्ष सन् २०१८ मा ६३ हजार ८६ बेलायती पर्यटक नेपाल भ्रमणमा गएको लन्डनस्थित नेपाली दूतावासले मंगलबार जनाएको छ । यो संख्या अघिल्लो वर्षको तुलनामा १५ दशमलव ६ प्रतिशत बढी हो । दूतावासबाट एकै दिन होम डेलिभरी भिसा सर्भिस, बेलायतमा पर्यटन प्रवर्द्धन र नेपालको राम्रो वातावरणले पर्यटक बढेका दूतावासको भनाइ छ । नेपाली राजदूत दुर्गाबहादुर सुवेदीले यस वर्ष ८० हजार र नेपाल भ्रमण वर्ष २०२० मा एक लाख बेलायती पर्यटक नेपाल भित्र्याइने दाबी गरेका छन् । सन् २०१८ मा नेपाल भ्रमणमा आउने विदेशी पर्यटकको संख्या उत्साहजनक वृद्धि भई झन्डै १२ लाख पुगेको नेपाल पर्यटन बोर्डले जनाएको छ । सन् २०१८ मा ११ लाख ७३ हजार ७२ पर्यटक नेपाल आएका छन् जुन सन् २०१७ को तुलनामा २४.७७ प्रतिशतले बढी हो ।हवाईमार्गबाट ९ लाख ६९ हजार २८७ र स्थलमार्गबाट दुई लाख तीन हजार ७८५ अन्तर्राष्ट्रिय पर्यटक नेपाल प्रवेश गरेको बोर्डले जनाएको छ ।यसैबीच, ‘नेपाल भ्रमण वर्ष २०२०’ अभियान सफल बनाउन बेलायतमा एक उच्चस्तरीय समिति गठनको तयारी भएको छ । नेपाली राजदूत सुवेदीको अध्यक्षतामा यही १९ जनवरी साँझ दूतावासमा विशेष कार्यक्रमबीच उच्चस्तरीय समिति यूके बनाउन लागिएको हो । नेपाल पर्यटन बोर्डका उच्च पदस्थ पदाधिकारी, बेलायतस्थित प्रमुख नेपाली संघसंस्थाका प्रतिनिधि, ट्राभल टुर्स व्यवसायी, सञ्चारकर्मी आदिको सहभागितामा समिति बनाउन लागिएको दूतावासका उपनियोग प्रमुख शरदराज आरणले जनाए । ‘नेपाल सरकारले २०२० लाई भ्रमण वर्ष घोषणा गरिसकेको परिप्रेक्ष्यमा पर्यटन अर्थतन्त्रको प्रमुख मेरुदण्ड भएकाले बेलायतबाट सक्दो सहयोग गर्ने हाम्रो परिकल्पना हो’, आरणले भने ।१९ जनवरी साँझ उच्चस्तरीय समिति गठन र नेपाल पर्यटन प्रवर्द्धनसम्बन्धी ‘प्रिजेन्टेसन’ को तयारी छ । उच्चस्तरीय समितिमा बेलायतको समस्त नेपाली डायस्पोरालाई प्रतिनिधित्व गर्ने गरी सबै क्षेत्र र वर्गका मुख्य व्यक्तिलाई सदस्यका रुपमा राख्ने योजना राजदूत डा. सुवेदीको छ । नाम भने सार्वजनिक गरिएको छैन । उपसमितिसमेत गठन गरी इच्छुक सबैलाई त्यसमा समावेश गर्ने योजना पनि दूतावासको छ । ‘हामीले बृहत् अभियान नै थाल्ने योजना बनाएका छौं । नेपालको पर्यटन प्रवर्द्धन सबैको दायित्व भएकाले बेलायतको पुरै डायस्पोरा यसमा क्रियाशील होस् भन्ने हामी चाहन्छौं’, उपनियोग प्रमुख आरणले सुनाए ।गत नोभेम्बरमा गठन गर्न लागिएको यो समिति संस्कृति, पर्यटन तथा नागरिक उड्ययनमन्त्री रविन्द्र अधिकारीको भिसा समस्याका कारण स्थगित भएको थियो । यसपटक मन्त्रीको सहभागिताबिना नै समिति गठन गरिने भएको छ ।